b'\n_START_ARTICLE_\nSl\xc3\xa5petornblomstm\xc3\xa5ler\n_START_SECTION_\nUtseende\n_START_PARAGRAPH_\nEn liten (vingespenn 16 \xe2\x80\x93 19 mm), slank, smalvinget, gr\xc3\xa5 m\xc3\xa5ler. Den ligner sterkt p\xc3\xa5 epleblomstm\xc3\xa5leren (Pasiphila rectangulata) men har i motsetning til denne aldri tydelig gr\xc3\xb8nnskj\xc3\xa6r, dessuten flyr den tidligere p\xc3\xa5 \xc3\xa5ret. Begge vingepar er lyst gr\xc3\xa5 med flere lyse og m\xc3\xb8rke tverrlinjer, forvingen vanligvis med et bredt, noe m\xc3\xb8rkere tverrb\xc3\xa5nd i midten. Larven er lyst gulgr\xc3\xb8nn, noen ganger med en rosa ryggstripe.\n_START_SECTION_\nLevevis\n_START_PARAGRAPH_\nLarven utvikler seg p\xc3\xa5 blomsterknopper og blomster av sl\xc3\xa5petorn (Prunus spinosa) og hegg (Prunus padus), og arten finnes der disse vokser. Larven spinner blomstene sammen med silke. De voksne m\xc3\xa5lerne flyr i mai \xe2\x80\x93 juni og kommer gjerne til lys.\n_START_SECTION_\nUtbredelse\n_START_PARAGRAPH_\nArten finnes i Europa og videre \xc3\xb8stover til Japan. I Norge er den funnet spredt nord til Troms.'